PRIN ตั้งเป้ารายได้ปีนี้ 3.2 พันลบ.เล็งผุด 4 โครงการใหม่ 1.8 พันลบ.
PRIN ตั้งเป้ารายได้ปีนี้ 3.2 พันลบ.เล็งผุด 4 โครงการใหม่มูลค่า 1.8 พันลบ.และเตรียมออกหุ้นกู้ระยะยาว 1.5 พันลบ.
12 พ.ค. 2560

นายชัยรัตน์ โกวิทจินดาชัย ผู้อำนวยการอาวุโส สำนักกรรมการผู้จัดการ บริษัท ปริญสิริ จำกัด (มหาชน) หรือ PRIN เปิดเผยว่า แผนการดำเนินงานของบริษัทในปี 60 เตรียมเปิดใหม่ 4 โครงการ มูลค่ากว่า 1,800 ล้านบาท ประกอบด้วย ทาวน์เฮ้าส์ 2 โครงการ ได้แก่ ซิตี้เซนส์ รังสิต, ซิตี้เซนส์ ลำลูกกา และ คอนโดมิเนียม 2 โครงการ ได้แก่ เซล ตลาดพลู และ เซล รัตนาธิเบศร์
บริษัทฯตั้งเป้าหมายรายได้ในปีนี้ที่ระดับ 3,200 ล้านบาท เพิ่มขึ้น 162.77 ล้านบาท หรือ 5.35% เทียบกับปีที่ผ่านมา โดยล่าสุดมียอดขายรอโอน (Backlog) ณ 31 มี.ค.60 จำนวน 226.77 ล้านบาท โดยทั้งหมดเป็นบ้านสร้างเสร็จก่อนขายทำให้สามารถรับรู้รายได้ภายในไตรมาส 2/60 และบริษัทฯมีแผนออกและเสนอขายหุ้นกู้ระยะยาวภายในวงเงินไม่เกิน 1,500 ล้านบาทเพื่อรองรับแผนการดำเนินธุรกิจในปีนี้
ขณะที่ผลการดำเนินงานของบริษัทฯในไตรมาส 1/60 มีรายได้รวม 591.90 ล้านบาท ลดลง 46.61 ล้านบาท หรือ 7.29% เมื่อเทียบกับช่วงเดียวกันของปีก่อนมีรายได้รวม 638.51 ล้านบาท กำไรสุทธิ 43.44 ล้านบาท ลดลง 0.02 ล้านบาท หรือ 0.04% เทียบกับช่วงเดียวกันของปีก่อนมีกำไรสุทธิ 43.46 ล้านบาท
นอกจากนี้ ยังได้รับปัจจัยหนุนจากแนวโน้มดอกเบี้ยที่ทรงตัวอยู่ในระดับต่ำ ทำให้ผู้บริโภคที่คิดจะกู้ซื้ออสังหาริมทรัพย์เพื่ออยู่อาศัย หรือเพื่อการลงทุนตัดสินใจได้เร็วขึ้น เนื่องจากคาดว่าในช่วงปลายปีนี้หรืออย่างช้าต้นปี 61 คาดว่าอัตราดอกเบี้ยจะปรับตัวสูงขึ้นตามการฟื้นตัวของเศรษฐกิจ